Diari Oficial de la Generalitat Valenciana


Sumari del DOGV 3682, del 07-02-2000 (2000/847)

ORDRE de 19 de gener de 2000, de la Conselleria de Cultura, Educació i Ciència, per la qual es convoquen ajudes per a realitzar accions especials de I+D en l’any 2000.
-----------------------------------------------------------------------------------------------------------------------------------------------------------------------

### Dades del document

Número de DOGV
:   3682

Data del DOGV
:   07-02-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/847


Data del document
:   19-01-2000

Organisme emissor
:   Conselleria de Cultura, Educació i Ciència

Tipus de document
:   Ordre

Descriptors 

:   * tecnologia
    * ajuda pública
    * recerca i desenvolupament
    * suport econòmic

ORDRE de 19 de gener de 2000, de la Conselleria de Cultura, Educació i Ciència, per la qual es convoquen ajudes per a realitzar accions especials de I+D en l'any 2000. [2000/A847]
  
La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic de la Comunitat Valenciana, va establir un nou marc normatiu en el qual s'han de desenrotllar estes activitats, incloent entre les seues finalitats essencials tant les de foment general de la investigació, com la de millorar tecnològicament el sistema productiu de la Comunitat Valenciana o les de coordinar i concertar els recursos propis amb aquells altres que es puguen obtindre d'altres entitats i, en particular, dels fons europeus.
  
D'acord amb el que disposa la dita llei, el programa d'Investigació Científica i Tècnica aprovat per Llei 10/1999, de 30 de desembre, de Pressupostos de la Generalitat Valenciana per al 2000, establix i dota per al present exercici un sistema d'ajudes que, junt amb les dirigides a la formació, al foment general de la investigació o a l'equipament d'infraestructures, inclou una línia específica per a accions especials de I+D, a les quals es poden acollir tant aquells projectes d'especial oportunitat o interés cientificotecnològic per a la Comunitat Valenciana, com aquelles altres actuacions dirigides a preparar projectes anàlegs que necessiten finançament de la Unió Europea.
  
Amb esta finalitat, la Conselleria de Cultura, Educació i Ciència, en l'exercici de les funcions que té atribuïdes en matèria de foment de la investigació científica, convoca, per mitjà d'esta ordre, ajudes per a la realització d'actuacions especials en matèria de I+D durant l'any 2000, al mateix temps que s'aproven les bases per les quals es regirà la seua concessió, contingudes en els corresponents annexos de l'ordre.
  
En virtut de l'anterior, i fent ús de les competències que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer
  
Es convoquen ajudes per a la realització d'accions especials de I+D i s'aproven les bases per les quals es regirà la seua concessió, que apareixen publicades en l'annex I. Als efectes del que disposa la present ordre es consideren accions especials:
  
a) Actuacions per a l'elaboració de propostes de projectes a programes comunitaris
  
b) Actuacions d'especial oportunitat des del punt de vista cientificotecnològic
  
2. S'aprova el model de sol·licitud de les mencionades ajudes, que s'inclou en l'annex II de la present ordre.
  
Segon
  
Les ajudes relacionades en els apartats anteriors seran sufragades a càrrec de la línia de subvenció 406/000/2000, Programa 542.10, Investigació Científica i Tècnica, dels pressupostos de la Generalitat Valenciana per al 2000, per una quantitat global màxima de 93.415.282 pessetes.
  
Tercer
  
Es delega en la directora general d'Ensenyaments Universitaris i Investigació l'exercici de la competència per a dictar les resolucions derivades d'esta convocatòria.
  
DISPOSICIONS FINALS
  
Primera
  
S'autoritza la directora general d'Ensenyaments Universitaris i Investigació a dictar, dins de l'àmbit de les seues competències, les resolucions necessàries per a l'aplicació i el desenrotllament de la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i el Procediment Administratiu Comú i els articles 10, 14 i 46 de la Llei Reguladora de la Jurisdicció Contenciosa Administrativa, la present ordre, que posa fi a la via administrativa, podrà ser recorreguda potestativament en reposició o caldrà plantejar directament el recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura, Educació i Ciència, en el termini d'un mes comptador des de l'endemà de la publicació de la present ordre.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació de la present ordre.
  
València, 19 de gener de 2000
  
El conseller de Cultura, Educació i Ciència,
  
MANUEL TARANCÓN FANDOS
  
ANNEX I
  
Bases de la convocatòria de concessió d'ajudes
  
per a la realització d'accions especials de I+D
  
Primera. Finalitat de la convocatòria
  
La finalitat d'esta convocatòria és el finançament durant l'any 2000 d'accions especials tendents a aconseguir objectius rellevants per a la Comunitat Valenciana en matèria de I+D. Entre altres, es consideraran accions especials:
  
- Actuacions per a l'elaboració de propostes de projectes a programes comunitaris.
  
- Actuacions d'especial oportunitat des del punt de vista cientificotecnològic.
  
Segona. Règim jurídic
  
Esta convocatòria es regix per les presents bases i, en allò que no preveuen, s'ajustarà al que disposen les normes que siguen d'aplicació i, en especial, les següents:
  
- La Llei 30/1992, de 26 de novembre, del Règim Jurídic de les Administracions Públiques i el Procediment Administratiu Comú.
  
- El Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991.
  
- La Llei 10/1999, de 30 de desembre, de Pressupostos de la Generalitat Valenciana per a l'any 2000.
  
Tercera. Sol·licitants i beneficiaris
  
Podran ser sol·licitants i beneficiaris de les ajudes les entitats públiques o privades, sense ànim de lucre, amb finalitat investigadora legal o estatutària, personalitat jurídica pròpia i capacitat suficient d'obrar.
  
Podran presentar propostes, davant el seu organisme i com a investigadors responsables de la seua execució cientificotècnica, les persones físiques amb capacitat investigadora, integrades en la plantilla de les entitats mencionades en el punt anterior.
  
Quarta. Conceptes susceptibles d'ajuda
  
a) Despeses de material fungible
  
b) Despeses corresponents a viatges i dietes
  
c) Altres despeses complementàries
  
En cap cas seran subvencionables les despeses de material inventariable i bibliogràfic, ni les retribucions de personal vinculat estutàriament o contractualment a les entitats sol·licitants, ni les despeses corresponents a mobiliari, ni de material d'ús exclusivament administratiu.
  
Cinquena. Formalització de les sol·licituds
  
Les sol·licituds, dirigides a la directora general d'Ensenyaments Universitaris i Investigació es presentaran en el Registre General de la Conselleria de Cultura, Educació i Ciència, avinguda de Campanar, 32, 46015València. La presentació de les sol·licituds es podrà fer, també, en qualsevol de les dependències previstes en l'article 38 de la Llei de Règim Jurídic de les Administracions Públiques i del Procediment Administratiu Comú.
  
Els models d'impresos normalitzats, que s'adjunten a la present ordre, es podran obtindre en la Conselleria de Cultura, Educació i Ciència. Les sol·licituds s'acompanyaran dels següents documents:
  
- Curriculum vitae de cada un dels investigadors
  
- Memòria de l'activitat a realitzar i el pressupost
  
- En el cas que els beneficiaris d'estes ajudes siguen entitats jurídiques privades, estan obligades a acreditar, davant la Direcció General d'Ensenyaments Universitaris i Investigació, que es troben al corrent de les obligacions tributàries i de la Seguretat Social amb relació al moment en què finalitze el termini de presentació de sol·licituds, d'acord amb el que disposa l'article 3 de l'Ordre de 30 maig de 1996, de la Conselleria d'Economia i Hisenda (DOGV, de 21.06.1996).
  
Si la sol·licitud no reunix els requisits exigits o la documentació presentada està incompleta, es requerirà la persona interessada, perquè, en un termini de 10 dies, esmene la falta o adjunte els documents preceptius i s'indicarà que, si no ho fa així, es considerarà que ha desistit de la seua petició, prèvia resolució en què es declare esta circumstància amb indicació dels fets produïts i les normes aplicables.
  
Sisena. Termini de presentació de sol·licituds
  
El termini de presentació de les sol·licituds serà d'un mes des de l'entrada en vigor de la present ordre.
  
Setena. Avaluació i selecció
  
El contingut científic i la viabilitat de les propostes serà avaluada per una comissió presidida per la directora general d'Ensenyaments Universitaris i Investigació i integrada per quatre vocals, un dels quals actuarà de secretari, atenent els següents criteris:
  
- La qualitat científica del grup
  
- L'interés cientificotècnic de la proposta
  
Esta comissió elevarà la seua proposta a la directora general d'Ensenyaments Universitaris i Investigació.
  
Vuitena. Resolució
  
La concessió o denegació de les ajudes es realitzarà per resolució de la directora general d'Ensenyaments Universitaris i Investigació. La resolució d'adjudicació es publicarà en el Diari Oficial de la Generalitat Valenciana.
  
La resolució es dictarà i publicarà en el termini màxim de sis mesos des de la finalització del termini de presentació de les sol·licituds.
  
Si no es dicta resolució en este, termini es consideraran desestimades les sol·licituds.
  
La motivació de la resolució que s'adopte quedarà acreditada en l'expedient.
  
Novena. Pagament de les ajudes
  
El pagament de les ajudes es farà una vegada es justifique la realització de l'activitat que motive la subvenció, per mitjà de la presentació dels documents següents:
  
a) Memòria de l'activitat realitzada
  
b) En el cas que els beneficiaris siguen entitats que han de rendir comptes a la Sindicatura de Comptes, document justificatiu de les despeses objecte de l'ajuda. Estes entitats hauran de conservar els originals de les factures i altres justificants de despesa durant el període legalment establit.
  
c) Les altres entitats públiques o privades que no estiguen obligades a rendir comptes a la Sindicatura, tots els originals o còpies compulsades de les despeses.
  
La dita documentació s'ha de presentar abans del dia 30 de novembre de 2000. La no justificació en termini es considerarà com a renúncia de l'ajuda concedida.
  
Deu. Obligacions
  
L'acceptació de les ajudes per part dels beneficiaris implica ajustar-se a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
En particular, els beneficiaris estan obligats a:
  
- Fer constar en les memòries anuals que es redacten, així com en els treballs publicats, que la investigació ha sigut subvencionada per la Conselleria de Cultura, Educació i Ciència.
  
- En el cas de projectes finançats, l'investigador responsable haurà de vetlar pel compliment de les diferents etapes del pla de treball proposat, i s'hi dedicarà d'acord amb les normes pròpies del departament o centre on es duga a terme.
  
- Justificar la realització de l'activitat abans del 30 de novembre de 2000.
  
- Aportar una declaració responsable que no ha rebut altres subvencions per a la mateixa finalitat o, en cas d'haver-ne rebut, de la seua quantia.
  
Tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
L'import de les ajudes o subvencions regulades en la present ordre en cap cas podrà ser de tal quantia que, aïlladament o en concurrència amb subvencions i ajudes d'altres administracions públiques o d'altres ens públics o privats, supere el cost de l'activitat que ha de desenrotllar el beneficiari. En este supòsit, quan la subvenció principal siga de la Generalitat Valenciana, correspondrà el reintegrament de l'excés obtingut sobre el cost de l'activitat desenrotllada.
  
Onze. Seguiment
  
El seguiment de les ajudes concedides és competència de la directora general d'Ensenyaments Universitaris i Investigació, qui establirà els procediments adequats per a això i podrà designar també els òrgans o les comissions que considere oportuns per a realitzar-lo.
  
D'acord amb el que disposa l'article 47 de la Llei d'Hisenda Pública de la Generalitat Valenciana, pertocarà el reintegrament de les quantitats percebudes i l'exigència de l'interés de demora des del moment del pagament de la subvenció en els següents casos:
  
a) Incompliment de l'obligació de justificació
  
b) Obtenció de la subvenció sense reunir les condicions que es requerixen
  
c) Incompliment de la finalitat per a la qual la subvenció va ser concedida
  
d) Incompliment de les condicions imposades als beneficiaris amb motiu de la concessió de la subvenció.
  
Quan, en l'exercici de les funcions d'inspecció o de control, es deduïsquen indicis de la incorrecta obtenció, gaudiment o destinació de la subvenció o ajuda percebuda, els agents encarregats de realitzar-la podran acordar la retenció de les factures, dels documents equivalents o substitutius i de qualsevol document relatiu a les operacions en què es manifesten estos indicis.
  
ANNEX II
  
Model de sol·licitud d'ajudes per a la realització
  
d'accions especials de I+D en el 2000
  
Tipus d'acció (indiqueu la que corresponga):
  
- Actuacions per a l'elaboració de propostes de projectes a programes comunitaris
  
- Actuacions d'especial oportunitat des del punt de vist cientificotecnològic
  
Entitat sol·licitant:
  
Dades de l'investigador responsable:
  
- Cognoms i nom
  
- DNI:
  
- Universitat
  
- Centre:
  
- Adreça postal
  
- CP:
  
- Telèfon:
  
- Correu electrònic a efectes de notificació:
  
Dades de l'acció especial:
  
- Títol de l'acció:
  
- Import de l'ajuda sol·licitada
  
- Data de realització
  
Dades dels investigadors que recolzen la sol·licitud:
  
- Cognom i nom Firma
  
... ...
  
... ...
  
Documentació complementària que s'adjunta:
  
- Curriculum vitae de cada un dels investigadors que firmen la sol·licitud
  
- Memòria de l'activitat a realitzar
  
- Pressupost detallat de les despeses de l'acció especial
  
- (En el cas d'entitats juridicoprivades, cal tindre en compte la base cinquena de la convocatòria)
  
Lloc i data
  
Firma de l'investigador Firma del representant
  
responsable de l'acció legal de l'organisme
  
(Nom i cognoms, Càrrec)